
    Előszó


    Aki a shaolin harcművészetre gondol, annak először alighanem a hihetetlen képességekkel rendelkező, egymással küzdő szerzetesek jutnak az eszébe. Ám a shaolin hagyomány valójában egyaránt ötvöz külső és belső gyakorlatokat, és a maga teljességében olyan életutat mutat be, amelyet talán nem mindig könnyű követni, de gazdagíthatja az életed, és segít jobban megismerni önmagad.


    Különösen gyorsan változó világunkban kérdőjelezik meg egyesek az értékről alkotott nézeteiket, és keresik egyre fokozottabban a válaszokat. A shaolin tanítások felismeréseket és válaszokat kínálnak – mindenekelőtt azoknak, akik úgy érzik, hogy világunk alapvető átalakuláson megy keresztül, és mindaz, amire eddig támaszkodtak, már nem elegendő az életben való boldoguláshoz.


    A shaolin hagyomány több mint 1500 évvel ezelőtt alakult ki a kínai Songshan-hegység (Szungsan) lábánál fekvő Shaolin-templomban. A shaolin szellemének megfelelően az ősi tudás megőrzése és továbbadása a jövő nemzedékeknek volt és maradt a templom egyik eredeti célja. A hagyományos értékeket és elveket nem feledve a Shaolin Temple Europe arra törekszik, hogy ezeket a tanításokat érthető és a mindennapi élethez alkalmazkodó módon tegye elérhetővé a mai emberek számára.


    Mondhatjuk, hogy a shaolin hagyomány számos különböző gyakorlatot foglal magában, de a harcművészetek és a meditáció kiemelkedő helyen állnak, miáltal test és elme egyformán vesz részt a folyamatban. Éppen ezért képes alapvetően átalakítani minket és az életünket. A test különböző formában megjelenő mozdulatai fontosak, de nem kizárólag ezek állnak a középpontban. A gyakorlás során mély felismerések születnek, amelyek fokozatosan megtöltik és gazdagítják ezeket a formákat a megfelelő szellemiséggel. Ily módon nemcsak a testünket ismerjük meg jobban, hanem azokra a minőségekre is ráébredünk, amelyek minden emberben ott lakoznak. Fizikai testünk igénybevétele utat nyit a testben lakozó elme és ezáltal a gondolatok és érzések felismerésének, és egyúttal olyan erényekre is szert teszünk ezen az életúton, mint az akarat, a fegyelem és a kitartás, amelyek formálják jellemünket.


    A könyvben a shaolin szellemiségként emlegetett gondolkodásmód kialakítása önmagunkban azt jelenti, hogy újraegyesítjük a testet és az elmét, és mélyen magunkba nézve felismerjük, kik vagyunk valójában, és milyen lehetőségek rejlenek bennünk. Ez a felismerés teljesen független az életkörülményeinktől, és nyitva áll mindenki számára.


    Az én személyes életutamat a harcművészetek gyakorlása jellemzi, amely az élet minden területén és a saját fejlődésemben nemcsak formált engem, de életem középpontjává, magjává is vált, amelynek köszönhetően eljutottam oda, ahol ma tartok. Ezért tartom ezt a gyakorlati alkalmazást megszívlelendőnek, és e könyvvel szeretném számodra is lehetővé tenni, hogy elindulhass a saját személyes utadon.


    Bizonyos erények ápolása ugyanolyan szorosan kapcsolódik a shaolin hagyományhoz, mint a fizikai és a szellemi gyakorlatok. A tizenhárom fejezet során a shaolin úthoz kapcsolódó fontos témák magyarázatai mellett találsz gyakorlatokat is, amelyeket beépíthetsz a mindennapi életedbe. Ezek között olyan önmegfigyelések is szerepelnek, amelyek segítenek közelebb kerülni önmagadhoz és céljaidhoz. Ezenfelül pedig megismersz konkrét gyakorlatokat is, például a zhan zhuangban (csan csuang) a bizonyos testhelyzetekben való állást, az úgynevezett „állj, mint egy oszlop” („állj, mint egy fa”) gyakorlatot, koncentrációs gyakorlatokkal párosítva. Azt is megtudod, hogyan gyakorolhatod a shaolin hagyomány erényeit az életedben – saját magad és embertársaid javára.


    Minden fejezet végén ismertetek egy-egy specifikus módszert, amelyek gyakorlati értékét bizonyítja, hogy Kínában évszázadok óta művelik ezeket. Ennek az egyedülálló tizenkét módszernek a célja képet adni arról, milyen értékes kinccsel és mennyi lehetőséggel rendelkezünk életünk során. A módszereket gyakorlati eszközökként arra használjuk a templomban, hogy elindítsuk, majd továbbvigyük a bennünk végbemenő átalakulást és fejlődést.


    Ez a könyv szilárd alapot nyújt a shaolin út megismeréséhez és megkezdéséhez. A gyakorlatok és bölcsességek azokat a felismeréseket tükrözik, amelyeket több mint harminchat év személyes tapasztalatai során ezen az úton elsajátíthattam. Ha többet kívánsz megtudni az egyes gyakorlatokról vagy szeretnél mélyebben elmerülni a shaolin hagyományban, a könyv végén találsz hivatkozásokat további linkekre, valamint QR-kódot bizonyos gyakorlatokhoz, amelyeket magad is kipróbálhatsz, és akár már olvasás közben is alkalmazhatsz.


    Szolgálja ez a tanítás minden teremtmény javát, gazdagítsa és tegye jobbá az életedet és minden élőlény életét, most és a jövőben egyaránt.

    1. fejezetBEVEZETÉS A SHAOLIN SZELLEMÉBE


    „Térjünk a lényegre, és hagyjuk a filozofálgatást” – gondolják magukban a tanítványaim, amikor elkezdek beszélni a felismeréseimről. Meglátásokról, amelyeknek számukra még nincs értelmük, mivel hiányzik a személyes tapasztalatuk. Mégis, vágyam és feladatom, hogy bemutassak a tanítványaimnak egy olyan szemléletet, amely mindig is létezett, de ők ezt egyedül nem képesek felismerni vagy felfogni. Amikor eljön a nap, hogy felébred bennük saját belső mesterük, felismerik ezt a perspektívát, és meglátják azt a gazdagságot, amelyet az élet tartogat számukra és mindannyiunk számára. Nevezetesen, amikor leesik a szemükről a hályog, és meglátják magukat olyannak, amilyenek valójában.


    Shi Heng Yinek (Si Heng Ji) hívnak, és tanítványaimnak igazuk van, szeretek filozofálni, de nem vagyok hivatásos író vagy előadó. A könyv, amelyet a kezedben tartasz, ugyanannak a vágynak az eredménye, amely engem tanárként is inspirál: olyan perspektívát szeretnék adni az életeddel kapcsolatban, amely lehetővé teszi, hogy olyannak lásd magad, amilyen valójában vagy.


    Kezdjük néhány egyszerű kérdéssel:


    •Hol tartasz jelenleg az életedben?


    •Mennyire alszol jól mostanában?


    •Milyen az étvágyad?


    •Milyen volt az általános hangulatod az elmúlt napokban vagy hetekben?


    •Milyen a jelenlegi párkapcsolatod?


    •Tartasz tőle, hogy elveszítheted az állásodat?


    •Bőséget vagy hiányt érzel?


    •Hogyan jutottál el életed mostani pontjára?


    •Úgy éled az életed, ahogyan elképzelted, vagy ahogyan kimondatlanul elvárják tőled?


    •Értelmes és kielégítő az, amibe az idődet fekteted?


    •Aktívan cselekszel, vagy inkább csak reagálsz a munkahelyeden, a családodban, a baráti körödben?


    •Robotpilóta-üzemmódban élsz, vagy te vezetsz?


    A legtöbb ember már nem tudja, hogyan érez. Mi a helyzet veled? Van válaszod ezekre a kérdésekre, vagy legalább néhányra közülük? Ezek mind olyan kérdések, amelyekkel én is foglalkozom. Találjuk meg tehát a válaszokat, nyerjünk új felismeréseket, ismerjük meg és fedezzük fel újra önmagunkat.


    Legyenek ezek a tanítások minden lény számára hasznosak. Ebben az életben és minden jövőbeli életben.


    A LÉNYEG A „MOST”-BAN REJLIK


    A shaolin hagyományban általában mindenfajta kommunikációt tiszteletteljes meghajlással kezdünk, mert ez a gesztus arra emlékeztet minket, hogy az a személy, akivel szemben állunk, ebben a pillanatban kapcsolatban áll velünk. Ez a pillanat az, ami számít: a jelenben élni, és tudatában lenni annak, ami itt és most van – mert a „most” az a pillanat, amelyben az élet történik, és csak a „most”-ban történhet változás.


    Talán emlékszel egy múltbéli fájdalomra, és érzed a fájdalmat. Vagy reményt táplálsz a következő napokra, a következő hétre, a következő évre. Nap mint nap gondolatokkal és érzésekkel foglalkozunk, de igazán csak most, a jelen pillanatban ismerhetjük fel őket.


    Minden élet felemelkedésből és hanyatlásból, egészségből és betegségből, valaminek a megszerzéséből vagy elvesztéséből áll. Melyiken szeretnéd viszontlátni magad az élet hullámai közül? Egy fejlődés lendületében vagy egy siker elmúltában? Tisztában vagy vele, hogy a felemelkedés magában hordozza a hanyatlást, hogy minden fejlődés véget ér egyszer, és a siker nem tart örökké?


    Származástól, kortól és múlttól függetlenül minden ember ki van téve az élet állandó hullámverésének. De van mód arra, hogy megbirkózzunk ezekkel a hullámhegyekkel és -völgyekkel. Ha helyre tudod állítani a harmóniát, az egyensúlyt a fent és a lent, a bent és a kint, a magas és a mély között, és ezt meg is tudod tartani, akkor már nem sodornak el az élet hullámai. Rájössz, hogy nincs semmi, amit tenned kellene. Az élet látszólagos örökös hullámzása elcsitul, amikor megszületik benned a belső nyugalom. Ez a nyugalom megingathatatlan, és olyan stabil alapot ad neked, amelyre maradandót építhetsz, függetlenül attól, hol tartasz épp az életedben. A látszólag ellentétes erők egyensúlya, az egység felismerése és mély megértése – ez az út. Ha rátalálsz az ösvényre, akkor megérted, hogy sem a hízelgések, sem a sértések nem téríthetnek le az utadról, mert nincs benned semmi olyan, amit bárki is felmagasztalhatna vagy megalázhatna. Mivel megismerted önmagad, megingathatatlan vagy. Ennek a bizonyosságnak a rögzítése önmagadban a shaolin tanítások egyik központi eleme.


    A földön minden ember boldog életre törekszik, amely mentes a szenvedéstől és bármitől, ami szenvedést okoz. De csak kevesen találják meg. Ez a könyv betekintést nyújt a shaolin tanításokba, amelyek alapvetően javíthatnak az életeden. Ehhez szorosan kapcsolódnak a harcművészetek erényei, amelyekről külön fejezet szól. Most talán azon tűnődsz, hogyan gazdagíthatja az erényesség az életedet? Gondolj például a lojalitásra! Ez az a csodálatos biztonságérzet, amikor egy másik ember, bármi történjék is, mindig melletted áll. Ő lehet egy megbízható partner, egy tanár vagy egy főnök, aki akkor is kitart melletted, amikor mások kritizálnak, rosszat mondanak rólad, vagy még meg is támadnak. A lojalitás megtapasztalása mély nyugalmat ad, mert biztos vagy benne, hogy nem vagy egyedül.


    Ez a tetteidre is vonatkozik. Egy felettesed például arra kér, hogy bocsáss el valakit a csapatodból, csak mert nem értékeli vagy kedveli azt a személyt. Ilyen helyzetekben az önmagaddal és másokkal szemben táplált, mélyen benned gyökerező lojalitás segíteni fog a helyes döntés meghozatalában.


    Különösen bizonytalan időkben – mint amilyen a világjárvány ideje volt, vagy az ukrajnai háború – jó, ha van egy maroknyi hűséges ember körülötted. Ezek olyan barátságok, amelyekben biztos lehetsz, bármi történjék is, függetlenül attól, van-e pénzed, sikeres vagy-e, egészséges vagy-e, vagy beteg. A körülményektől függetlenül tudod, hogy vannak olyan emberek az életedben, akik mindig ott lesznek melletted. Miért olyan fontos, hogy legyen valami ennyire megbízható és hűséges az életedben? Ez azt jelenti, hogy van valami állandó benned, és egyúttal azt, hogy van támaszod, amelyre számíthatsz. Ezért olyan fontos erény a hűség.


    Az erények nemcsak akkor teszik szebbé az életedet, ha valaki erényesen viselkedik veled, hanem akkor is, amikor te magad gyakorlod azokat másokkal szemben. Egy shaolin harcos egész életében mindennap gyakorolja az erények elmélyítését. Emlékszel, mikor tudatosítottad magadban utoljára, hogy mik a cselekedeteid alapelvei? Vagy mit jelent számodra és milyen szerepet játszik az életedben a hűség, a fegyelem, a bizalom vagy az akaraterő?


    Az erények fontos részét jelentik a shaolin szellemiségnek, amelyről ez a könyv szól, és amelyet az alábbiakban bővebben kifejtek. Ezzel a könyvvel szeretnék minél több ember számára hozzáférést biztosítani ehhez a kulturális kincshez, amely az elmúlt 1500 év alatt alakult ki és a jövőben is tovább fog fejlődni – amint azt a shaolin gyakorlatok iránti jelenleg megnövekedett érdeklődés is mutatja. Minél több ember jut ennek a tudásnak a birtokába, annál biztosabb, hogy az fennmarad. Továbbá aki felismeri a shaolin szellem lényegét, és képes kifejezni azt, nemcsak saját életét gazdagítja, hanem a körülötte élő emberek életét is – és ez számomra rendkívül fontos.


    Minden olvasó más-más ponton tart az életútján, ezért másképp fogja érteni a könyvben található szavakat és magyarázatokat, más és más tanulságokat és következtetéseket fog levonni belőlük. Minden ember annyira egyedi, hogy csak a maga egyéni módján járhatja az útját. Ezért nem akarok itt ígéretet tenni, mint ahogyan ez manapság gyakran előfordul a könyvekben. Hogyan is tehetnék olyan ígéretet, amely mindenkire egyformán érvényes? A harcművészetekben régtől fogva úgy tartják:


    A mester mutatja az utat, de végigjárnod neked magadnak kell.


    A SHAOLIN ÚTON


    Ez a könyv hasznos meglátásokat, perspektívákat és gyakorlatokat nyújt, amelyek segítségedre lesznek, hogy végigmehess az úton. Ez az út nem lesz sem könnyű, sem csupa vidámság, de mindenképpen izgalmas, és gazdagítani fogja az életedet. Ha sikerül megteremtened a szilárd alapot, képes leszel felismerni a lehetőségeidet ehhez az élethez. Az igazán őszinte önvizsgálat megmutatja, milyen testi és szellemi adottságokkal rendelkezel pillanatnyilag életed ezen szakaszában, és ez milyen reális lehetőségeket jelent számodra. A nyugalom, az idő és az elszántság segíteni fog, hogy megtaláld és kibontakoztasd saját belső vágyaidat. Ezek a tulajdonságok nem fejleszthetők ki egyik napról a másikra, időre lesz szükség ahhoz, hogy szilárdan beépüljenek az életedbe.


    Ha rászánod az időt, hogy megtaláld magadban a csendet és a bizonyosságot, és ezáltal felfedezd életed célját, meglátod, mennyire gazdagodni fogsz. Ugyanilyen kiteljesedést jelent, ha újra tudni fogod, miért kelsz fel minden reggel, mi lelkesít, mik az erősségeid, és mivel szolgálhatod mindenki javát.


    A shaolin úton különböző gyakorlatok segítségével megtanulsz fokozatosan figyelni a tested jelzéseire, és a fejlődés egy további szakaszában még azt is elsajátíthatod, hogy a testeddel figyelj. Különös érzékenységet fogsz kifejleszteni magadban, és megtanulod megérezni, ha például valaki meg akar ütni (akár fizikailag, akár mentálisan), még mielőtt megtenné, sőt talán még azelőtt, hogy az illető egyáltalán gondolna rá. Így képes leszel megfelelően reagálni.


    A shaolin gyakorlatok különlegessége a testi erőnlét fejlesztésének és a tudat mély csendjének kombinációjában rejlik. Ez teszi lehetővé, hogy olyan tulajdonságot fejlessz ki magadban, amely mélyreható betekintést enged saját lényedbe, a testedbe és a veled szemben állóba egyaránt. Ehhez elkerülhetetlen, hogy függetlenül attól, mit tanultál, gyakoroltál és csináltál eddig, újra beülj az iskolapadba, figyelj, tanulj és gyakorolj.


    Az ismétlés és mély megértés az alapja minden képességnek, amelyet el akarsz sajátítani.


    Ez nemcsak a testi gyakorlatokra vonatkozik, hanem az erényekre is. Nem elegendő csupán ismerni az erényeket: tudatosan be kell építened őket az életedbe, minden egyes nap gyakorolnod kell, és hagynod, hogy áthassák minden gondolatodat és cselekedetedet.


    Kívánom, hogy megértsd, milyen értéktöbbletet jelent a shaolin hagyomány. Ez a hagyomány olyan gyakorlatokat tartalmaz, amelyek külső formája fontos, de nem ez a lényegi része. A gyakorlás során mély felismerések születnek, amelyek kitöltik és gazdagítják ezt a formát. Ily módon nemcsak többet tanulsz a testedről, hanem tudatosítod a benne rejlő tulajdonságokat is. Testünk használatával utat nyitunk a testben lakozó elme és ezáltal a gondolatok és érzések felismeréséhez, miközben olyan erényeket gyakorlunk, mint az akaraterő, a fegyelem és a kitartás.


    Ezt közvetítik a légzés és az állás ősi praktikái, amelyekről később még szó lesz. A gyakorlatokat úgy alakították ki, hogy bárki elvégezhesse azokat. Egymásra épülnek, és ugyanúgy alkalmasak kezdőknek, mint tapasztalt harcművészeknek és a csikung (qi gong) gyakorlóinak. Amikor a gyakorlatokhoz érsz, szánj rájuk néhány percet, és végezd el azokat nyomban. Ez elmélyíti a leírtak megértését, mert nemcsak olvasol, hanem a testeddel és az elméddel is érzékeled és felfogod őket.


    A csikung elsősorban a légzés szabályozásának módszereit foglalja magában. A légzés az életminőség szempontjából a legfontosabb terület. A légzési képességed megfelel a tested és az elméd teljesítőképességének, valamint annak, hogy mennyire vagy képes az odafigyelésre. A shaolin gyakorlatában – csakúgy, mint sok más kínai gyakorlatban – a légzést és vele együtt a csi-t (qi), azaz az „életerő”-t, az élet elixírjének tekintik. Néhány napot kibírsz étel, sőt víz nélkül is, de légzés nélkül csupán néhány percet.


    Az ipari társadalmakban, ahol az emberek keveset mozognak, már régóta ismert az alvási apnoe. Ilyenkor alvás közben kimarad a légzés, és ennek következtében az érintettek nemcsak nehezen ébrednek, hanem egész nap fáradtak és levertek. Néhányan légzőmaszkkal alszanak, hogy plusz oxigént juttassanak a szervezetükbe. Ez azonban mit sem ér, ha a szervezet nem tudja megfelelően felhasználni. Az alvási apnoe rendkívül nagy hatással van a teljesítőképességre és az immunrendszerre, akár depresszióhoz is vezethet. Digitális korunkban a légzéskimaradás már nem korlátozódik csupán az éjszakai alvásra, hanem akkor is előfordul, amikor e-maileket olvasunk, vagy sms-eket a mobiltelefonunkon.


    Ebből a könyvből megtanulhatod azt a légzéstechnikát, amelyet a shaolin gyakorlatok során alkalmazunk, és amely rendszeresen ismételve segít, hogy jobban ellásd a testedet levegővel és oxigénnel. Röviden összefoglalva ez azt jelenti:


    Tanuld meg, mi táplálja a testedet!


    VESD EL A MEGFELELŐ MAGOKAT!


    Függetlenül attól, milyen kultúrában és a világ mely részén élsz, bármikor felteheted magadnak a kérdést: olyan életet akarsz, amely élményekben gazdag, vagy olyat, amely nap mint nap szenvedést hoz? Meggyőződésem, hogy erre a kérdésre a világ nyolcmilliárd lakosának többsége egyértelmű választ adna. De milyen egy egyedi, ránk jellemző élet? Azt szeretnénk, hogy szép, élvezetes és kiteljesedett életünk legyen, és erről általában pontos elképzeléseink vannak. A valóság azonban ettől gyakran eltér. Miért nem vagyunk képesek elképzeléseinket és vágyainkat tudatosítani, vagy azokat az életünkben megvalósítani? Miért vallunk kudarcot?


    Anélkül hogy túl mélyen belemennék filozófiai vagy vallási nézetekbe, szeretném a buddhista tanítások egyszerű eszközét a kezedbe adni: az ok-okozat elvét, más néven a karmát.


    Ha elültetsz egy almamagot, akkor megteremted annak lehetőségét, hogy egy nap élvezhesd az almafa gyümölcsét. Ha elültetsz egy narancsmagot, akkor egy nap talán narancsot szüretelhetsz. Ennél a képnél maradva az alábbi következtetéseket vonhatjuk le:


    •Ha almafát szeretnék, almamagot kell ültetnem!


    •Ha narancsfát szeretnék, narancsmagot kell ültetnem!


    •Ha narancsmagot ültetek, abból biztosan nem lesz almafa.


    •Ha nem ültetek el semmit, akkor nem lesz saját gyümölcsöm.


    A fenti példa természetesen leegyszerűsített, mégis jól szemlélteti, miért nem sikerül oly sokszor az elképzeléseink megvalósítása. Mik is valójában ezek a magok, amelyeket nap mint nap elvetünk az életünkben? Ezek a gondolatok, amelyekkel felkelünk, a szavak, amelyek elhagyják a szánkat, a viselkedésünk és a tetteink, amelyekkel napjainkat tarkítjuk. Egy ismert mondás szavaival élve:


    Ügyelj a gondolataidra, mert azok szabják meg a szavaid.


     Ügyelj a szavaidra, mert azok szabják meg a tetteid. 


    Ügyelj a tetteidre, mert azok szabják meg a szokásaid. 


    Ügyelj a szokásaidra, mert azok szabják meg a jellemed. 


    Ügyelj a jellemedre, mert az megpecsételi a sorsod, vagyis a karmád.


    Ahhoz, hogy úgy élhess, ahogyan szeretnél, belső változásokra van szükség. Az elmélet és a tudás önmagában nem elegendő, gyakorlati alkalmazás nélkül egyszerűen nem vezetnek célhoz. Gondolataid és vágyaid megvalósításának kiindulópontját se a környezetben keresd. Valódi változás csak benned mehet végbe. Ez a szemlélet az alapja a könyvben található összes magyarázatnak és gyakorlatnak, ilyen értelemben fontos, hogy test és elme új módszereket és fogásokat sajátítson el. A gyakorlás révén mélyebb szintű felismerésekre teszel szert, amelyek lehetővé teszik, hogy magabiztosan és nyugodtan nézz szembe az élet kihívásaival.


    A shaolin szellemiség tehát nem a külvilág eseményeit és történéseit alakítja át, hanem a belső világod nézeteit és tulajdonságait tárja fel és erősíti meg – azt a területet, amely lehetővé teszi számodra az élet megtapasztalását. Itt a lényed természetéről, az emberi mivoltodról van szó. Nem kell harcművésznek lenned ahhoz, hogy a shaolin szerzetesek és harcosok 1500 éves tudására alapozd az életed. A shaolin szellemiség megteremtése önmagadban azt jelenti, hogy újraegyesíted a tested és az elméd, mélyen magadba nézel, és felismered, ki is vagy valójában. Ehhez az is hozzátartozik, hogy őszinte legyél önmagaddal, lásd, milyen formában, vagyis milyen testi és szellemi adottságokkal érkeztél ebbe az életbe, és felismerd a benned rejlő lehetőségeket, amelyeket azért kaptál, hogy megvalósítsd őket. Ez a felismerés teljesen független az anyagi világtól és az életkörülményeidtől, és messze túlmutat a környezeted veled szemben támasztott elvárásain, amelyeknek bizonyára próbáltál mindeddig megfelelni.


    
      A shaolin szellemiség szerinti élet azt jelenti,


      hogy megtanulod az életedet egy eddig ismeretlen, mély szinten irányítani, és apránként olyan irányba terelni, amelynek megvalósítása elsősorban a te kezedben van; hogy kifinomult érzékenység birtokában felismered és összehangolod az egymást kiegészítő erőket és energiákat – mint például a szabadságot és a kötöttségeket, a spontaneitást és a tervezést, az aktivitást és a passzivitást –; hogy mély bizalommal és szeretettel tekintesz az életedre, és közben válaszokat találsz azokra a kérdésekre, amelyeket mindenki csak a saját igaz valójában fedezhet fel.

    


    Jóval kevesebb szenvedés jutna minden élőlény létezésének, ha az emberek életkortól, országtól, kultúrától, foglalkozástól vagy vallástól függetlenül alkalmaznák életükben ennek az ősi tudásnak évezredek óta gyakorolt és folyamatosan finomodott gondolkodás- és cselekvésmódját. Azzal, hogy a shaolin szellemiséget az életed részévé teszed, hozzájárulhatsz ehhez, és azt fogod tapasztalni, hogy az energiáid átrendeződnek, és ami eddig stagnált, újra áramlani fog. Ráadásul könnyed és felszabadult állapotba kerülsz, ami nemcsak rád, hanem az otthoni és munkakörnyezetedre is jótékony hatással lesz.


    Különösen az út elején fontosnak tartom, hogy a lényegre összpontosíts. Még ha sokféle módszer létezik is, te kezdj csupán néhány gyakorlattal, de azokat végezd rendszeresen. Azt is szeretném a lelkedre kötni, hogy arra koncentrálj, ami már most is a rendelkezésedre áll. Nálad van minden, amire a gyakorlatokhoz szükséged van – a tested, a légzésed.


    Most pedig szeretném bemutatni az első módszert. Ez a légzésre, életünk legfontosabb alapjára vonatkozik.


    1. módszer: A légzés szabályozása


    Ahogyan egy autónak benzinre vagy áramra van szüksége, hogy működjék, úgy a szervezetünknek oxigénre van szüksége. Ha sikerül javítanunk oxigénbevitelünkön és a légzésünk minőségén, úgy növelhetjük testi és szellemi teljesítményünket. Az energiaszint növelésének egyik leggyorsabb és legközvetlenebb módja a légzés szabályozása.


    1. A légzés mélysége


    A légzés szabályozásának egyik aspektusa a belégzés mélysége, amely a hasi, a mellkasi vagy a haladó szintet igénylő „póruslégzés”-nél alapvetően különböző lehet. A légzés mélysége nagyban összefügg azzal a képességgel, hogy felismerjük és oldjuk a feszültséget a törzs és a mellkas területén. Minél jobban sikerül ezt elérni, annál mélyebb lehet a légzés.


    2. A légzés időtartama


    A légzés szabályozásában a belégzés és a kilégzés időtartama szintén szerepet játszik. Számos technika létezik, például a különböző szájtartások, mint például az ajkak csücsörítése vagy a nyelv metszőfogak mögé helyezése kilégzéskor, amelyekkel szabályozható a beáramló és a kiáramló levegő mennyisége. Idetartoznak olyan módszerek is, amelyek bizonyos magánhangzókat és hangokat használnak fel a légzés időtartamának, intenzitásának, frekvenciájának, rezgéseinek és a légzés testi tereinek szabályozására.


    3. A légzés ritmusa


    A légzési ritmus egy további technika, amely lehetővé teszi, hogy tudatosabban bánjunk a légzésünkkel – és ennek következtében az energia-háztartásunkkal. Íme, az alapvető mintázatok és példák, amelyekkel a légzésgyakorlat során találkozunk:


    •rövid belégzés – rövid kilégzés


    •rövid belégzés – hosszú kilégzés


    •hosszú belégzés – rövid kilégzés


    •hosszú belégzés – hosszú kilégzés


    A légzés szabályozásának itt bemutatott szempontjai olyan gyakorlatokra vonatkoznak, amelyek mind a fizikai, mind pedig a szellemi teljesítményt támogatják és fejlesztik. A légzésszabályozás elsajátításának hasznos és nélkülözhetetlen eszközei a finom beleérzés és az egyéni testtudatosság. Ha már végeztél légzőgyakorlatokat, valószínűleg érzékelni tudod a különböző feszültséget olyan területeken, mint a has, a nyak és a mellkas, és képes vagy oldani ezeket, hogy mélyebben és szabadabban lélegezz, és segíts a szívednek megszabadulni minden tehertől.

